Dagsorden for møde i Styregruppen for LKT 21. oktober 2020

Mødet afholdes virtuelt. Skriv til [esf@regioner.dk](mailto:esf@regioner.dk), hvis du ønsker at deltage fra Danske Regioner.

Opkaldsnummer: [1202.dr@rooms.vconf.dk](mailto:1202.dr@rooms.vconf.dk)

1. **Velkommen og meddelelser** (kl. 10-10.05)
2. **Afrapportering om anbefalinger til mere inddragelse af kommunerne i LKT-arbejdet** (kl. 10.05-10.35) Præsentation ved udviklingsterapeut Karin Kappel, Nordfyns Kommune og specialkonsulent Maria Frank, Region Syddanmark – begge medlemmer af arbejdsgruppen

*Indstilling:*

* At styregruppen drøfter afrapporteringen fra arbejdsgruppen med særligt fokus på anbefalingerne om ændringer i governancestrukturen (afsnit 2.2) og anbefalingerne til ændring af indstillingsprocessen (afsnit 3.2.1)
* At styregruppens parter tager anbefalingerne videre i det fremtidige nationale samarbejde på kvalitetsområdet
* At styregruppen på næste møde følger op på arbejdet med anbefalingerne
* At styregruppen godkender afrapporteringen – herunder at fase 1 af arbejdsgruppens arbejde er færdiggjort

Baggrund

Styregruppen for LKT besluttede på mødet 22. oktober at nedsætte en arbejdsgruppe, der skal arbejde med, hvordan kommuner og almen praksis i højere grad kan deltage i arbejdet med lærings- og kvalitetsteams. Da almen praksis endnu ikke har deltaget i et LKT, blev arbejdet i arbejdsgruppen opdelt i to faser efter ønske fra PLO, hvor fase 1 handler om kommunerne. Fase 2 vil handle om almen praksis og starter, når der foreligger konkrete erfaringer fra almen praksis deltagelse i LKT-arbejdet. LKT KOL vil kunne bidrage med disse erfaringer. Fase 2 vil derfor nok tidligst begynde om et år. PLO har deltaget som observatør i Fase 1, men har tilkendegivet at ville deltage som aktivt medlem i fase 2.

Anbefalinger

Arbejdsgruppen har arbejdet med først at afdække udfordringerne for mere inddragelse af kommuner – og har herefter drøftet mulige løsninger.

Udfordringerne handler overordnet om, at LKT opleves som et regionalt projekt, der tager udgangspunktet i hospitalernes organisering, og hvad der motiverer hospitalerne. Løsningerne handler derfor i høj grad om, hvordan kommunerne kan få et større ejerskab til LKT-arbejdet – herunder at der udvælges emner, som alle sektorer er motiverede til at løse.

I tråd med dette fremhæver arbejdsgruppen også, at governancestrukturen for LKT-arbejdet bør ændres, så det afspejler, at kommuner og regioner er ligeværdige parter i LKT-arbejdet. I dag er regionerne overrepræsenteret i foraerne for LKT-arbejdet – herunder styregruppen. Ligesom midlerne til LKT-arbejdet udbetales direkte til regionerne.

Arbejdsgruppen anbefaler derfor, at repræsentationen i foraerne om LKT bliver mere ligelig, og at pengene bl.a. fordeles efter, hvem der har projektlederrollen for de enkelte LKT’er.

Oplæg ved udviklingsterapeut Karin Kappel, Nordfyns Kommune og specialkonsulent Maria Frank, Region Syddanmark.

*Bilag:*

* Bilag 1: Afrapportering fra til styregruppen for LKT fra arbejdsgruppen for bedre koordinering og samarbejde med kommuner og almen praksis i LKT-arbejdet
* Bilag 2: Kommissorium for arbejdsgruppe for bedre koordinering og samarbejde med kommuner og almen praksis i LKT-arbejdet

1. **Forslag til revideret tidsplan for LKT KOL efter første høringsrunde** (kl. 10.35-11.00) præsentation ved formand for ekspertgruppen Anders Løkke

*Indstilling:*

* Ekspertgruppen for LKT KOL indstiller, at Styregruppen for LKT tager orienteringen til efterretning.

*Sagsfremstilling:*

Ekspertgruppen for LKT KOL anbefaler, at LKT KOL udskydes, så det igangsættes med et ledelses- og læringsseminar i 3. kvartal 2021, og forløber i perioden 2021-2023.

Baggrund

Kronisk Obstruktiv Lungesygdom (KOL) blev valgt som nyt Lærings- og Kvalitetsteam (LKT) af Styregruppen for Lærings- og Kvalitetsteams i 2019.

Der blev nedsat en ekspertgruppe for LKT KOL, der fremsendte udkast til en foreløbig projektbeskrivelse til Styregruppen for LKT til mødet den 29.1.2020, så ekspertgruppen kunne få en tilkendegivelse af, om der var opbakning til det valgte fokus, inden projektbeskrivelsen blev færdiggjort. Den foreløbige projektbeskrivelse blev godkendt, og ekspertgruppen færdiggjorde derefter projektbeskrivelsen.

Høring af projektbeskrivelsen

Projektbeskrivelsen for LKT KOL har været i bred national høring. Høringssvarene finder, at det er et relevant område at arbejde med, men der har også været konstruktiv kritik. Derfor går der nu en revisionsproces i gang. Høringssvarenes kritik er særligt rettet mod mulig manglende koordinering mellem TeleKOL og LKT KOL, samt at de to tiltag implementeres samtidig. Derudover blev det pointeret i flere høringssvar, at det i lyset af COVID-19 er for tidligt at igangsætte LKT KOL.

LKT og TeleKOL

TeleKOL implementeres tidsmæssigt og indholdsmæssigt forskelligt i de fem landsdele, og derfor er det vanskeligt i en national projektbeskrivelse at præcisere alle de steder, hvor der kan forekomme overlap mellem TeleKOL og LKT KOL. Samtidig er det ekspertgruppens klare overbevisning, at de to tiltag supplerer hinanden, og at TeleKOL blot er ét af mange mulige værktøjer, som kan anvendes i forbindelse med LKT KOL. I den kommende proces vil ekspertgruppen forsøge at belyse, hvilke snitflader der er, og eventuelle overlap mellem TeleKOL og LKT KOL, samt hvordan de to tiltag supplerer hinanden.

Da implementeringsprocesserne vil være forskellige, vil det alene være eksempler på, hvor ekspertgruppen ser snitflader og mulige løsninger.

Det er ekspertgruppens vurdering, at der fortsat er et stort behov for at igangsætte LKT KOL, dog med udskudt tidsplan. Som beskrevet i indledningen i projektbeskrivelsen for LKT KOL, så kalder området på handling. TeleKOL har været længe undervejs og den tekniske løsning er stadig ikke helt færdig og blev senest udskudt i forsommeren 2020 til efterår/vinter 2020, men det forventes, at implementeringen igangsættes primo 2021. Det vil forventeligt tage flere år førend TeleKOL er endeligt implementeret alle steder, og det vil derfor også af den grund være ærgerligt at sætte andre initiativer, som f.eks. LKT KOL, i bero i den mellemliggende periode.

Revideret tidsplan

Ekspertgruppen anbefaler, at opstarten af LKT KOL udskydes et halvt år på grund af situationen med COVID-19. Ved at udskyde opstartsprocessen tages der også højde for, at igangsættelsen af LKT KOL formentlig ikke sker samtidig med opstarten af TeleKOL.

En udskydelse af LKT KOL passer også fint med, at ekspertgruppen vurderer, at det vil være mest hensigtsmæssigt, at der afsættes mere tid til at revidere projektbeskrivelsen ud fra de indkomne høringssvar.

Ekspertgruppens forslag til en foreløbig tidsplan er, at hørings- og godkendelsesprocessen for den reviderede projektbeskrivelse gennemføres i 1. kvartal 2021. Og ekspertgruppen foreslår, at den forberedende fase af LKT KOL (nedsættelse af forbedringsteams mv.) påbegyndes i forsommeren 2021, og 1. læringsseminar afholdes i 3. kvartal 2021.

I den nuværende tidsplan skulle 1. læringsseminar afholdes i marts 2021.

Inden projektbeskrivelsen sendes til godkendelse i Styregruppen for LKT, vil ekspertgruppen genvurdere den foreløbige tidsplan, set i lyset af den til den tid gældende COVID-19 situation.

Region Midtjylland varetager den nationale projektledelse af LKT KOL.

1. **Drøftelse af LKT Tvang** (kl. 11.00-11.15) Præsentation ved Lægefaglig direktør Tina Gram Larsen, formand for ekspertgruppen.

*Indstilling:*

* At styregruppen drøfter den foreslåede indsnævring af målgruppen i LKT Tvang
* At styregruppen drøfter, om nedbringelse af tvang i psykiatrien er velegnet som LKT
* At styregruppen drøfter den videre proces

**Sagsfremstilling:**

15. juni 2020 fik styregruppen et udkast til projektbeskrivelsen for LKT Tvang til godkendelse. Der kom kommentarer fra PLO, KL, Region Hovedstaden, Region Midtjylland og Region Sjælland. Kommentarerne gik bl.a. på, at målgruppen for LKT’et var uklar, og at det ligeledes var uklart, hvordan samarbejdet med kommuner og praktiserende læger skulle foregå. Herudover blev der stillet spørgsmål ved effekten af indsatsen (Trygheds- og forebyggelsesplanen), og der blev gjort opmærksom på, at det var vigtigt, at indsatsen ikke ville føre til dobbeltarbejde. Som opfølgning på kommentarerne blev det indstillet, at Region Nordjylland skulle arbejde videre med udkastet til projektbeskrivelsen med henblik på at imødekomme de indsendte kommentarer. Her blev der opfordret til at inddrage (nogle af) afsenderne til kommentarerne samt evt. andre relevante parter.

Ekspertgruppen for LKT Tvang mødtes i september 2020. Til mødet var inviteret repræsentanter fra hhv. Region Hovedstaden, Region Midtjylland og Kommunernes Landsforening for at få en dybere forståelse af parternes indsigelser til LKT-projektbeskrivelsen og herudfra drøfte mulige løsninger.

På mødet i ekspertgruppen blev det tydeligt, at ikke alle høringsparter vurderer, at det tværsektorielle emne om nedbringelse af tvang i psykiatrien er velegnet som LKT. Der er ikke klassisk evidens for de foreslåede tværsektorielle indsatser på området. Derfor er det vigtigt for ekspertgruppen at få et klar mandat fra Styregruppen for LKT i forhold til, om gruppen skal fortsætte arbejdet, selvom LKT-rammen ikke er optimal.

Ekspertgruppen har drøftet indsnævring af målgruppen og anbefaler, at der tages udgangspunkt i gældende lovgivning, som rækker over sektorgrænser for at sikre den tværsektorielle involvering og indsats i LKT-projektet. Håbet er så en spredning til en større målgruppe efterfølgende. Målet er fortsat at forebygge både gentagen tvang og ”første tvang”.

Målgruppen for Trygheds- og forebyggelsesplanen indskrænkes væsentligt:

Der tages udgangspunkt i det lovbestemte tværsektorielle samarbejde for de to specialer.

Voksenpsykiatrien:

* Indlagte: Målgruppen er de patienter, der jf. Serviceloven, kapitel V, får udarbejdet en Koordinationsplan/Udskrivningsaftale. Aftalen er mellem patient, psykiatrisk afdeling samt andre relevante myndigheder.
* Ambulante: Målgruppen er patienter med komplekse forløb og/eller stor risiko for tvang (der skal udarbejdes nogle ”predictorer” herfor). Patienterne tilbydes elektiv indlæggelse (kortvarig), så der kan udarbejdes Udskrivningsaftale.

Børn- og ungdomspsykiatrien:

* Børn og unge fra 10 år i psykiatrien, der bor på et bosted
* Børn og unge fra 10 år i psykiatrien, der tidligere har været udsat for tvang eller magtanvendelse enten i henhold til Psykiatriloven eller Forældreansvarsloven.
* Børn og unge fra 10 år indlagt i psykiatrien, hvor det vurderes klinisk relevant (fx spiseforstyrrelser, personlighedsforstyrrelser, psykosesygdomme, svære affektive lidelser), hvor der laves en underretning til kommunen.

Målet:

I LKT Tvang skal forebyggelsesperspektivet inddrages for de ovennævnte målgrupper. Lovens krav skal anvendes til at give afsæt for udarbejdelse af en tværsektoriel Koordinationsplan eller Udskrivningsaftale (Trygheds- og forebyggelsesplan i Børn- og ungepsykiatrien). Fokus er på forebyggelse og nedbringelse af tvang i et forpligtigende tværsektorielt samarbejde og med inddragelse af patienten/de pårørende. Der skal samtidigt sikres en ensartet og høj grad af kvalitet og struktur i de beskrevne planer og af de tværsektorielle møder. Patientens stemme og direkte involvering skal fortsat sikres i alle dele af projektets indsatser. Det vurderes, at ovenstående ikke sker i tilstrækkelig grad i dag – og at det har betydning for senere forekomster af tvang.

Læringsseminarer og opfølgning:

Hver region skal deltage med et team fra hvert af de to specialer. De enkelte teams skal på læringsseminarerne lære af hinanden, både inden for specialet og på tværs. Det vil sige, hvordan implementerer vi bedst muligt LKT-projektets indsatser meningsfuldt for de respektive målgrupper.

Videre proces:

Hvis Styregruppen giver mandat til, at Ekspertgruppen for LKT Tvang kan arbejde videre ud fra ovennævnte ændringer, satsers der på, at gruppen kan levere en justeret projektbeskrivelse til godkendelse primo 2021. Da der er tale om indsnævring og præcisering af den tidligere projektbeskrivelse, der var i meget bred høring, anbefales det, at den kommende projektbeskrivelse kan komme i en mindre høring i den regionale LKT Tovholdergruppe, hvor Danske Regioner, regionerne og Kommunernes Landsforening er repræsenteret (og hvorfra de mest omfattende indsigelser til projektet kom). Herefter sendes beskrivelsen til godkendelse i LKT Styregruppen.

Lægefaglig direktør Tina Gram Larsen, formand for ekspertgruppen vedr. LKT Tvang, vil deltage under drøftelsen af punktet.

1. **Orienteringer om status** (kl. 11.15-11.20)

*Indstilling:*

* At styregruppen tager orienteringerne til efterretning

Orientering om afslutning af LKT Hoftenære lårbensbrud

Det afsluttende seminar for LKT Hoftenære lårbensbrud blev desværre aflyst i juni 2020 pga. COVID-19. På baggrund af en rundspørge til de deltagende hospitaler og kommuner, kan vi konkludere, at der er et stort ønske om at markere afslutningen af LKT Hoftenære lårbensbrud – gerne med et afsluttende seminar.

LKT Hoftenære lårbensbrud afsluttes derfor med et online ledelses- og læringsseminar den 30. november. Til den tid forventes det, at vi har fået adgang til nationale data via Årsrapport 2019 for Dansk Tværfagligt Register for Hoftenære lårbensbrud, således at vi kan følge op på de to resultatmål.

Overordnet set skal det afsluttende seminar være med til at give de lokale forbedringsteams et godt grundlag for det videre forbedringsarbejde lokalt. Konkret er formålet, at ledere og forbedringsteams sammen kan fejre de opnåede resultater, og at vi kan dele viden og erfaringer med hinanden med henblik på fastholdelse og udbygning af forbedringerne. På det afsluttende seminar vil der således blive mulighed for, at de deltagende teams kan præsentere deres lokale resultater. Programmet vil desuden indeholde oplæg med resultater fra Dansk Tværfagligt Register for Hoftenære lårbensbrud, et perspektiverende oplæg fra KL’s direktør Christian Harsløf og Danske Regioners sundhedspolitiske direktør Erik Jylling, samt et oplæg fra formanden for ekspertgruppen med et kig fremad.

Styregruppen for LKT vil på det første kommende møde i 2021 modtage den afsluttende rapport for LKT Hoftenære lårbensbrud.

Kort status på LKT Akut kirurgi

Region Sjælland har sendt indbydelse til 1. læringsseminar ud. Planen er at afholde seminaret den 19.-20. januar 2021. Man følger situationen omkring COVID19 ift. om mødet seminaret kan afholdes fysisk eller skal afholdes virtuelt.

Status på LKT Børnediabetes

LKT’et nåede lige på kanten af COVID19 at afholde første lærings- og ledelsesseminar den 5. og 6. marts 2020 på Hotel Nyborg Strand. Det var et vellykket seminar med aktiv deltagelse fra alle 16 teams og god energi. Efterfølgende gik en stor del af arbejdet, i varierende grader, i stå. På mange børneafdelinger har man kun set de børn med størst behov til fysiske konsultationer. Af den grund blev der før sommeren forslået en justeret tidsplan med en forlængelse på et halvt år, som LKT-styregruppen godkendte.

Projektet blev genstartet den 20.august i forbindelse med afholdelse af første webinar, som var vellykket, da det lykkes alle teams at være repræsenteret. Ved andet webinar den 17. september blev der rigtig taget hul på forbedringsarbejdet med stort engagement, og tilbagemeldingerne er, at de fleste teams er godt i gang. Der er også ved at være styr på dataindsamling i alle regioner. Samlet set forløber arbejdet efter planen.

Region Hovedstaden har den nationale projektledelse på LKT Børnediabetes.

1. **Tanker om udviklingen af LKT-området** (kl. 11.20-11.30)

Lærings- og kvalitetsteams i den nuværende form blev aftalt med økonomiaftalen for 2016 sammen med de nationale mål og det nationale ledelsesprogram. Danske Regioner lægger op til, at styregruppen tager en uformel drøftelse af tanker om udvikling af LKT-området de kommende år.

*Indstilling*:

* Kredsen tager en uformel drøftelse af tanker om udviklingen af LKT-områder

1. **Mødedatoer for 2021**

Der indkaldes årligt til tre møder i styregruppen for LKT. Nedenstående møder foreslås for 2021:

* 10. februar kl. 10-11.30
* 5. maj kl. 10-11.30
* 22. september kl. 10-11.30

Styregruppen indkaldes efter dette møde.

1. **Eventuelt**